**REGULAMENT DE ORGANIZARE ȘI FUNCȚIONARE**

**A TÂRGULUI SĂPTĂMÂNAL DE O ZI ORGANIZAT DE FUNDAȚIA MIHAI EMINESCU TRUST, FUNDAȚIA ADEPT TRANSILVANIA ȘI CONSILIUL LOCAL AL ÎNTREPRINDERILOR MICI ȘI MIJLOCII**

**CAPITOLUL I. PREVEDERI GENERALE**

Târgul săptămânal de o zi se organizează și funcționează conform prezentului regulament, care stabilește regulile generale de exercitare a formelor specifice de comerț cu amănuntul în cadrul acesteia și cerințele minime de dotare necesare realizării acestor activități, în vederea asigurării cadrului organizatoric pentru facilitarea vânzării direct către consumatori a produselor agricole, agroalimentare și nealimentare locale și/sau tradiționale produse în fermele/gospodăriile/atelierele proprii ale producătorilor/artizanilor locali. Totodată, prezentul regulament mai cuprinde normele obligatorii ce trebuie respectate de către utilizatorii târgului săptămânal pe toată durata desfășurării actelor de comerț, condițiile de protecție optimă a consumatorilor, de concurență loială între participanții expozanți, de protejare a vieții, sănătății, securității și intereselor economice ale consumatorilor.

**ART. 1. Organizatori târg săptămânal, scop și obiectiv**

(1) Târgul săptămânal este organizat de Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii.

 (2) Scopul înființării târgului săptămânal este valorificarea și desfacerea produselor agricole, agroalimentare și nealimentare locale/tradiționale, la preț de producător și stimularea producătorilor și meșteșugarilor din zona Sighișoarei în comercializarea directă a produselor obținute în ferma/ gospodăria proprie sau atelierul propriu.

(3) Obiectivul înființării târgului săptămânal este promovarea produselor tradiționale autentice, locale, în vederea dezvoltării micilor producători locali și a activităților acestora, precum și oferirea către sighișoreni a unei alternative la Piața Agroalimentară și la produsele comercializate de lanțurile de magazine de tip supermarket.

**ART. 2. Locația târgului săptămânal.** Târgul săptămânal se organizează de către Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii și funcționează în municipiul Sighișoara, str. Octavian Goga, pe terenul pus la dispoziție, cu titlu gratuit, de către Municipiul Sighișoara.

**ART. 3. Baza legală pentru funcționarea târgului săptămânal și cadrul legislativ care trebuie respectat.**

(1) Târgul săptămânal funcționează în baza Autorizației de funcționare emisă de Municipiul Sighișoara și a autorizației emise de D.S.V.S.A. Mureș, în condițiile legii.

(2) Cadrul legislativ care trebuie respectat:

- Legea nr. 145/2014 privind pentru stabilirea unor măsuri de reglementare a târgului produselor din sectorul agricol, cu modificările și completările ulterioare;

- Legea 215/2001 a administrației publice locale, republicată, cu modificările și completările ulterioare;

- Hotărârea Guvernului nr. 348/2004 privind exercitarea comerţului cu produse şi servicii de piaţă în unele zone publice, cu modificările și completările ulterioare;

- Ordinul A.N.S.V.S.A nr. 111/2008 privind aprobarea Normei sanitare veterinare şi pentru siguranţa alimentelor privind procedura de înregistrare sanitară veterinară şi pentru siguranţa alimentelor a activităţilor de obţinere şi de vânzare directă şi/sau cu amănuntul a produselor alimentare de origine animală sau nonanimală, precum şi a activităţilor de producţie, procesare, depozitare, transport şi comercializare a produselor alimentare de origine nonanimală;

- Hotărârea Guvernului nr. 924/2005 privind aprobarea Regulilor generale pentru igiena produselor alimentare;

- Ordinul ministrului agriculturii şi dezvoltării rurale, al ministrului sănătăţii şi al preşedintelui Autorităţii Naţionale pentru Protecţia Consumatorilor nr. 724/1082/360/2013, privind atestarea produselor tradiţionale, cu modificările și completările ulterioare;

- Ordinul preşedintelui Autorităţii Naţionale Sanitare Veterinare şi pentru Siguranţa Alimentelor nr. 57/2010 pentru aprobarea Normei sanitare veterinare privind procedura de autorizare sanitară veterinară a unităţilor care produc, procesează, depozitează, transportă şi/sau distribuie produse de origine animal;

- Ordinul președintelui Autorității Naţionale Sanitare Veterinare și pentru Siguranţa Alimentelor nr. 34/2008 pentru aprobarea Normei sanitare veterinare şi pentru siguranţa alimentelor privind acordarea de derogări unităţilor care realizează produse alimentare ce prezintă caracteristici tradiţionale de la cerinţele menţionate în Regulamentul Parlamentului European şi al Consiliului nr. 852/2004/CE privind igiena produselor alimentare, precum şi de stabilire a procedurii de acordare a derogărilor şi de înregistrare sanitară veterinară şi pentru siguranţa alimentelor a unităţilor în care se realizează produse alimentare ce prezintă caracteristici tradiţionale;

- Ordinul preşedintelui Autorităţii Naţionale Sanitare Veterinare şi pentru Siguranţa Alimentelor nr. 10/2008 privind aprobarea Normei sanitare veterinare care stabileşte procedura pentru marcarea şi certificarea sanitară veterinară a cărnii proaspete şi marcarea produselor de origine animală destinate consumului uman;

- Ordonanţa Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările și completările ulterioare;

- Hotărârea Guvernului nr. 955/2004 pentru aprobarea reglementărilor-cadru de aplicare a Ordonanţei Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local;

- Hotărârea Guvernului nr. 106/2002 privind etichetarea alimentelor, cu modificările și completările ulterioare;

- Regulamentul (CE) nr. 852/2004 al Parlamentului European și al Consiliului Uniunii Europene privind igiena produselor alimentare;

- Regulamentul (CE) nr. 882/2004 al Parlamentului European și al Consiliului Uniunii Europene privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor;

- Regulamentul (CE) nr. 178/2002 al Parlamentului European și al Consiliului Uniunii Europene de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare;

- Orice alte acte normative incidente.

**CAPITOLUL II. TIPUL TÂRGULUI SĂPTĂMÂNAL ȘI CATEGORIILE DE MĂRFURI COMERCIALIZATE**

**ART. 4.** **Tipul târgului săptămânal.** Târgul săptămânal are o structură de vânzare dotată cu standuri de expunere și spații frigorifice localizate în corturi, utilitățile asigurare, fiind destinat comerțului cu amănuntul către consumatori.

**ART. 5. (1) Natura produselor.** În cadrul târgului săptămânal se comercializează următoarele categorii de produse:

a) Fructe – cultivate în zona Sighișoarei;

b) Legume – cultivate în zona Sighișoarei;

c) Produse din carne – provenite în proporție de 100% de la animale/păsări crescute în zona Sighișoarei;

d) Pește proaspăt sau carne de pește sărată și/sau afumată – din ferme piscicole localizate în zona Sighișoarei, aparținând vânzătorului;

e) Cidru de mere și sucuri de fructe – provenind din fructe produse în zona Sighișoarei;

f) Fructe și legume uscate – provenind din fructe și legume cultivate în zona Sighișoarei;

g) Miere și produse apicole – produse și ambalate de către producători din zona Sighișoarei;

h) Gemuri, dulcețuri și conserve – fabricate din materie primă recoltată din zona Sighișoarei;

i) Lapte – provenit de la animale înregistrate în gospodării/ferme situate în zona Sighișoarei;

j) Produse lactate – rezultate în urma prelucrării laptelui provenit de la animale înregistrate în gospodării/ferme situate în zona Sighișoarei;

k) Ouă – provenite de la păsări crescute în gospodării/ferme situate în zona Sighișoarei;

l) Produse de panificație – fără aditivi, care să conțină cereale produse în zona Sighișoarei;

m)Produse de patiserie – preparate de către vânzător. Se acordă preferință vânzătorilor care utilizează ingrediente locale cumpărate/produse din/în zona Sighișoarei;

n) Flori și plante aromatice - cultivate de vânzători în zona Sighișoarei din semințe, rădăcini, butași sau bulbi din soiuri autohtone;

o) Produse de origine animală (lână, fire, pene puf, piei etc) – provenite de la animale deținute de către vânzător sau provenind de la animale crescute în zona Sighișoarei. Se acordă preferință vânzătorilor care procesează propriul produs;

p) Ceaiuri, ierburi, condimente și tincturi sau oțeturi pe bază de plante, amestecate/preparate și ambalate de către vânzător. Se acordă preferință vânzătorilor care cultivă propriile ingrediente în zona Sighișoarei;

q) Produse meșteșugărești – produse de meșteri locali/artizani din zona Sighișoarei;

**ART. 6.** Comercializarea produselor alcoolice este strict interzisă.

**ART. 7.** În incinta târgului săptămânal este strict interzisă practicarea jocurilor de noroc sau comercializarea de substanțe toxice, inflamabile sau explozive, precum și a armelor de foc și a muniției.

**ART. 8. Expozanți:** În cadrul târgului săptămânal își pot desfășura activitatea persoanele fizice, persoanele fizice autorizate, întreprinderile individuale și întreprinderile familiale, care au calitatea de producător, având domiciliul și locul de producție a produselor comercializate în zona Sighișoarei, și care nu dețin niciun alt punct de desfacere ori altă structură de vânzare a produselor cu caracter permanent;

**ART. 9. Periodicitatea târgului săptămânal** **și orarul de funcționare.** (1) Târgul săptămânal se organizează și funcționează pe perioada determinată, stabilită prin Hotărâre a Consiliului Local Sighișoara.

 (2) Orarul de funcționare al târgului săptămânal este în fiecare zi de sâmbătă, între orele 8-13.

 (3) Periodicitatea și orarul de funcționare ale târgului săptămânal pot fi modificate cu aprobarea Consiliului Local Sighișoara (de exemplu: program de iarnă, de vară, de sărbători etc.).

**ART. 10.** (1) Producătorii sunt responsabili pentru calitatea produselor oferite la vânzare în fața consumatorilor și a organelor de control și răspund pentru respectarea prevederilor legale privind igiena, producerea, prelucrarea și comercializarea produselor, inclusiv în ceea ce privește fiscalizarea activității.

 (2) Pentru produsele de origine animală destinate comercializării, producătorii au obligația de a se înregistra la D.S.V.S.A, conform Ordinul A.N.S.V.S.A nr. 111/2008.

 (3) Comercializarea produselor din carne, a laptelui și a produselor din lapte, a ouălor, se va face în locuri special prevăzute cu vitrine frigorifice, asigurându-se respectarea normelor în vigoare privind igiena și siguranța alimentelor.

 (4) Vânzarea și expunerea produselor se face numai în interiorul corturilor atribuite de organizatorilor târgului, Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii.

**ART. 11.** (1) Verificarea condițiilor de eligibilitate ale producătorilor și a declarațiilor privind produsele se va face de către organizatorii târgului, Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii.

 (2) Verificarea la fața locului a îndeplinirii condițiilor menționate în documentele depuse se va face de către reprezentanții Municipiului Sighișoara și a altor instituții abilitate conform actelor normative în vigoare.

 (3) Producătorii acceptați să comercializeze produse în cadrul târgului săptămânal vor fi obligați la semnarea unui angajament-declarație pe propria răspundere privind: calitatea produselor și a respectării normelor sanitar-veterinare și de igienă, a condițiilor de producere, prelucrare și comercializare, respectare a prevederilor legale și a tuturor obligațiilor ce decurg din regulamentul de organizare și funcționare, obligația de a returna în bună stare bunurile primite în folosință gratuită, etc.

**CAPITOLUL III. PREZENTAREA ȘI PLANUL TÂRGULUI**

**ART. 12.** (1) **Principalele căi de acces în zona târgului săptămânal.** Accesul auto și pietonal în zonă se face în principal pe strada Morii și Piața Hermann Oberth.

 (2) **Spații de parcare.** Producătorii expozanți și cumpărătorii/vizitatorii au la dispoziție parcarea Octavian Goga (Parcarea Mitică), pentru utilizarea acesteia se percep taxele de parcare afișate, așa cum au fost aprobate de Consiliul Local Sighișoara.

 (3) Zona dedicată expunerii produselor spre vânzare este situată pe strada Octavian Goga, porțiunea pavată cu piatră cubică, pe partea dreaptă a sensului de mers și va fi închisă accesului auto.

**ART. 13. Structurile de vânzare.** (1)Structurile de vânzare sunt reprezentate de standuri-cort, amplasate într-un spațiu delimitat de organizatorii târgului săptămânal, Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii, fiecare expozant având un loc prestabilit. Există și posibilitatea grupării a câte doi (2) participanți expozanți în cort, în funcție de specificul și cantitatea produselor, în cazul penuriei de spațiu.

 (2) Este interzisă perforarea corturilor, atașarea sau lipirea de obiecte care pot duce la deteriorarea corturilor. Nerespectarea acestor reguli va duce la suportarea costurilor de către expozanți.

 (3) Este interzisă amplasarea obiectelor în afara cortului, pentru a permite accesul publicului.

**ART. 14. Rețele de utilități.** (1) Târgul săptămânal este deservit de rețeaua de electricitate a Municipiului Sighișoara, fiecare cort este prevăzut cu câte o priză de 220V. Contravaloarea energiei electrice consumate pe perioada desfășurării târgului săptămânal va fi suportată de Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii.

 (2) Târgul săptămânal este deservit de rețeaua de apă și canalizare a Municipiului Sighișoara, prin existența unei cișmele cu apă potabilă și prin utilizarea gurilor de canalizare existente în zonă.

**ART. 15.** **Depozitarea deșeurilor.** Municipiul Sighișoara pune la dispoziția utilizatorilor târgului săptămânal pubele și coșuri de gunoi pentru colectarea selectivă a deșeurilor rezultate din activitatea desfășurată în cadrul târgului, amplasate și semnalizate corespunzător.

**CAPITOLUL IV. DREPTURILE ȘI OBLIGAȚIILE UTILIZATORILOR TÂRGULUI SĂPTĂMÂNAL**

**ART. 16.** Utilizatorii târgului săptămânal au următoarele drepturi:

a) Să se poată informa asupra condițiilor de funcționare a târgului săptămânal, a produselor comercializate în târg, a programului de funcționare, etc.;

b) Cumpărătorii și producătorii vor avea acces gratuit la cântarul de control al târgului;

c) Să aibă acces la toate serviciile oferite de organizatorii târgului;

d) Să utilizeze dotările și echipamentele puse la dispoziție de organizatorii târgului;

e) Să se adreseze pentru orice problemă, în legătură cu buna desfășurare a activității lor, organizatorii târgului, Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii.

**ART. 17.** Utilizatorii târgului săptămânal au următoarele obligații:

a) Producătorii participanți trebuie să dețină și să prezinte reprezentanților organelor de control abilitate, la fiecare participare la târgul săptămânal, următoarele documente:

- documentul de înregistrare sanitar-veterinară și pentru siguranța alimentelor pentru activitatea de vânzare directă de produse primare și/sau vânzare cu amănuntul a produselor alimentare, conform Ordinului A.N.S.V.S.A nr. 111/2008 și Ordinului A.N.S.V.S.A. nr. 34/2008;

- documente care să ateste starea de sănătate a persoanelor care comercializează produsele – analize medicale periodice;

- carnet de sănătate a animalelor sacrificate, vizat de medicul veterinar din zonă;

- certificat de sănătate publică veterinară pentru carnea proaspătă.

b) Producătorii participanți trebuie să respecte cerințele legale de igienă și sănătate;

c) Producătorii participanți trebuie să afișeze, la loc vizibil pentru a fi ușor de citit, documentul care atestă statul de utilizator al târgului săptămânal, denumirea și prețul produselor oferite la vânzare conform prevederilor legale, numele/denumirea producătorului, numărul și data atestatului de producător, nr. autorizației pentru persoanele înregistrate în Registrul Comerțului, zona de proveniență, adresa și datele de contact, calitatea produsului: natural, produs în ferma/gospodăria proprie, ecologic, tradițional, etc., conform atestatului deținut;

d) Producătorii participanți vor efectua cântărirea/măsurarea produselor numai cu instrumente proprii de măsurare, legale, verificate metrologic și care dispun de buletin de verificare metrologică valabil.

e) Producătorii participanți trebuie să mențină permanent curățenia la locul de vânzare și în jurul acestuia, să colecteze selectiv deșeurile rezultate din activitatea proprie (resturi, ambalaje, uleiuri) și să le transporte la locurile special amenajate în cadrul târgului, ori de câte ori este cazul, în conformitate cu normele de colectare selectivă a deșeurilor;

f) Producătorii participanți trebuie să colecteze apa reziduală în propriile recipiente și să o deverseze, la sfârșitul programului de funcționare al târgului, la gurile de canalizare existente.

g) Producătorii participanți trebuie să-și expună produsele doar la locul de vânzare alocat;

h) Producătorii participanți trebuie să ducă la îndeplinire dispozițiile legale referitoare la situațiile de urgență (P.S.I.) în spațiul alocat desfășurării activității și să respecte prevederile legale privind sănătatea și securitatea în muncă;

i) Producătorii participanți trebuie să își asigure echipamentul de protecție adecvat, conform prevederilor legale (halat, șorț, mănuși, bonetă, etc.)

j) Producătorii participanți trebuie să își asigure prelungitoare pentru conectarea la prize.

k) Producătorii participanți care utilizează focul deschis pentru activitatea desfășurată trebuie să își asigure extinctor.

**CAPITOLUL V. DREPTURILE ȘI OBLIGAȚIILE ORGANIZATORII TÂRGULUI SĂPTĂMÂNAL**

**Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii**

**ART. 18.** (1)Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii, prin reprezentanții lor, vor verifica modul de îndeplinire a obligațiilor producătorilor participanți la târgul săptămânal.

 (2) Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii, prin reprezentanții lor, nu vor permite accesul altor persoane, în afară de cele selectate.

 (3) Fundația Mihai Eminescu Trust, Fundația ADEPT Transilvania și Consiliul Local al Întreprinderilor Mici și Mijlocii au următoarele obligații:

a) Să afișeze la loc vizibil și în mod lizibil regulamentul de organizare și funcționare al târgului săptămânal, programul de funcționare al târgului, prețurile orientative ale produselor oferite la vânzare, precum și alte informații utile pentru utilizatorii participanți;

b) Să sprijine organele de control autorizate;

c) Să controleze mijloacele de cântărire/măsurare proprietatea producătorilor participanți, din punct de vedere al avizării metrologice și să interzică folosirea celor neconforme.

d) Să ia măsurile legale pentru respectarea cerințelor privind securitatea și sănătatea în muncă a producătorilor, PSI, gestionarea situațiilor de urgență și protecția mediului.

 e) Să asigure grupuri sanitare funcționale, mobile, atât pentru producătorii expozanți cât și pentru vizitatorii târgului săptămânal.

 f) Să asigure corturi dotate cu prize pentru expozanți.

**Municipiul Sighișoara**

**ART. 19.** (1)Municipiul Sighișoara, în urma unei Hotărâri a Consiliului Local în acest sens, va pune la dispoziția Fundației Mihai Eminescu Trust, Fundației ADEPT Transilvania și Consiliului Local al Întreprinderilor Mici și Mijlocii, în vederea desfășurării târgului săptămânal, terenul situat în str. Octavian Goga, Sighișoara.

 (2) Municipiul Sighișoara, prin reprezentanții săi, va verifica modul de îndeplinire a obligațiilor producătorilor participanți la târgul săptămânal.

(3) Municipiul Sighișoara va asigura pentru utilizatorii târgului săptămânal:

a) o sursă de apă potabilă;

b) recipiente pentru colectarea deșeurilor;

 c) accesul la rețeaua de energie electrică – pentru expozanți.

**CAPITOLUL VI. CARACTERISTICILE INCINTELOR MOBILE ȘI A ECHIPAMENTELOR NECESARE DESFĂȘURĂRII ACTIVITĂȚILOR CONEXE COMERCIALIZĂRII ÎN TÂRGUL SĂPTĂMÂNAL**

**ART. 20.** (1)Incintele mobile în care se produc, prepară, expun și comercializează produsele trebuie să fie, în măsura posibilităților, amplasate, concepute, construite, curățate și menținute în bună stare pentru a se evita riscul de contaminare din orice sursă.

 (2) Suprafețele care intră în contact cu produsele alimentare trebuie să fie în bună stare, ușor de curățat și, după caz, de dezinfectat.

 (3) Pentru controlul și menținerea condițiilor de temperatură adecvată a produselor alimentare este necesară existența de mijloace și/sau spații adecvate.

 (4) Produsele alimentare trebuie amplasate în locuri și în condiții care să permită, în măsura în care este posibil, evitarea riscului de contaminare.

**ART. 21.** (1) Instalațiile și echipamentele cu care produsele alimentare intră în contact trebuie să fie curățate, igienizate și, după caz, dezinfectate cu o frecvență suficient de mare pentru a se evita orice risc de contaminare.

 (2) Construcția, amplasarea, materialele și întreținerea instalațiilor și echipamentelor cu care produsele alimentare intră în contact trebuie să fie de natură să reducă la minimum orice risc de contaminare.

 (3) Instalațiile și echipamentele cu care produsele alimentare intră în contact trebuie să fie astfel instalate și montate încât să permită curățarea lor adecvată, precum și a zonei adiacente lor.

**ART. 22.** Regulile specificate la art. 14 și 15 se aplică, în special, pentru produsele neambalate.

**ART. 23.** (1)Deșeurile alimentare, subprodusele alimentare necomestibile și alte resturi rezultate din activitatea desfășurată în târgul săptămânal vor fi eliminate, cât mai repede posibil, din zonele în care se află produsele alimentare, pentru a se evita acumularea lor și vor fi depozitate în recipiente care se pot închide sau vor fi eliminate în mod igienic și ecologic în conformitate cu legislația în vigoare.

 (2) Recipientele folosite pentru depozitarea deșeurilor trebuie să aibă o construcție corespunzătoare, să fie menținute în bună stare și să fie ușor de curățat și, după caz, de dezinfectat.

**CAPITOLUL VII. DISPOZIȚII FINALE**

**ART. 24.** Eliberarea spațiilor ocupate de către expozanți și predarea corturilor se va face în ora de după terminarea orarului de funcționare.

 **ART. 25.** Se interzice cedarea folosinței locului de vânzare și a obiectelor primite în folosință de la organizatorii târgului săptămânal prin orice formă de contracte cu terții.

**ART. 26.** (1) Nerespectarea de către organizatorii târgului săptămânal, de către persoanele responsabile de buna funcționare a târgului sau de către utilizatorii târgului, a atribuțiilor și a responsabilităților ce le revin conform prezentului regulament, atrage după sine răspunderea disciplinară, materială, contravențională sau penală, după caz, potrivit prevederilor legale.

 (2) Încălcarea cu intenție a dispozițiilor prezentului regulament se notifică în scris de către organizatorii târgului săptămânal persoanelor care se fac vinovate de acest fapt ori care au o conduită neadecvată sau care contravine ordinii publice/bunelor moravuri.

**ART. 27.** În perioadele când în municipiul Sighișoara sunt organizate manifestări de orice fel, aprobate de Consiliul Local, participanții la târgul săptămânal au obligația să elibereze terenul ocupat, având posibilitatea de a plăti taxele stabilite, în funcție de eveniment, dacă doresc să participe la acesta.

**ART. 28.** În situații de urgență sau exerciții pentru situații de urgență, participanții la târgul săptămânal au obligația să elibereze, în cel mai scurt timp posibil, terenul ocupat pentru a permite accesul autovehicolelor de intervenție.

**ART. 29.** Pe perioada efectuării de lucrări pe terenul ocupat, participanții la târgul săptămânal au obligația să retragă/să restrângă activitatea, după caz, și să elibereze terenul, astfel încât să poată fi efectuate lucrările respective.

**ART. 30.** Prevederile prezentului Regulament se completează cu actele normative incidente în vigoare.

Fundației Mihai Eminescu Trust

Reprezentant: dir. Caroline Fernolend

Fundației ADEPT Transilvania

Reprezentant: dir. Gherghiceanu Cristian

Consiliului Local al Întreprinderilor Mici și Mijlocii

Reprezentant: președinte Neagu Minoriu